L'arxiu municipal d'Alboraia amplia el seu catàleg amb nous documents històrics
15 de desembre de 2023

L'Ajuntament d'Alboraia ha incorporat nou material gràfic a l'arxiu municipal gràcies a 7 donacions realitzades en els últims mesos que enriquiran l'àmplia base de dades històrica de la localitat. Més de 350 fotografies datades entre els anys 1910 i 2002 i més de 30 estampes commemoratives de festivitats religioses.

Entre el material aconseguit, es pot visualitzar escenes de núpcies, primeres comunions, celebracions de falles, l'Alboraya C. F. de 1974, imatges escolars i festivitats del Crist de la Providència, el Miracle dels Peixets, el pregó de Setmana Santa i molt més. Les fotografies i estampes s'han integrat en diverses col·leccions de les persones donants: Amparo Baquero Aguilar, Antoni Josep García Burgal, Conxa Monrabal Pechuán, Javier Lliso Aguilar, Francisca Peris Benet, Josep Dolz Martínez i María José Chavarría Díaz.

"Assegurar la nostra pròpia història i ser conscients, com a veïns i veïnes, de la identitat del nostre municipi és un treball en el qual portem anys treballant", explica l'alcalde, Miguel Chavarría, qui anima a qualsevol habitant que posseïsca documentació històrica "a donar-la a l'Arxiu Municipal o a cedir-lo perquè el puguem digitalitzar i guardar".